वेनेजुएला के एक स्टूडेंट ने तो हद ही कर दी, जब उस ने लेबर पेन से जूझ रही महिला के आगे खड़े हो कर सेल्फी ली और इस सेल्फी को कैप्शन दिया, ‘लेडी, मैं तुम्हारे बेबी की डिलीवरी करा सकता हूं, मगर पहले मुझे सेल्फी ले लेने दो.’ इस घटना ने भी लोगों में रोष की लहर पैदा कर दी थी.ऐसी एक दो नहीं हज़ारों घटनाएं मिलेंगी. ‘पेज थ्री’ फिल्म में एक दृश्य था, जिस में किसी सेलिब्रिटी के मरने पर एकत्र हुई सलिब्रिटी महिलाओं को टीवी पर नजर आने और खूबसूरत दिखने की इतनी उत्सुकता थी कि वे मृतका के प्रति संवेदना रखने या उस के परिजनों को सांत्वना देने के बजाए लागतार इसी प्रयास में उलझी नजर आईं कि कब और किस अंदाज में उन्हें तस्वीरें खिंचवानी हैं, या शूट करवाना है. दरअसल यही है सोशल नेटवर्किंग के ताने बाने व भुलावों में उलझे इंसान की हकीकत. आज के समय में सोशल मीडिया के बढ़ते जुनून और संयुक्त परिवारों के गुम होते वजूद ने बच्चों को भावनात्मक रिश्तों से दूर और यांत्रिक व आभासी रिश्तों के करीब ला दिया है. लोग फेसबुक, इंस्टाग्राम, ट्विटर, वाट्सअप वगैरह पर अपने जीवन की छोटी से छोटी बातें शेयर कर रहे हैं. पर आसपास मौजूद लोगों के जीवन की बड़ीबड़ी बातों के प्रति भी भावहीन बने रहते हैं.